ΑΠΌΦΑΣΗ ΤΗΣ ΕΠΙΤΡΟΠΉΣ της 29ης Ιουλίου 2010 περί τροποποίησης της απόφασης της Επιτροπής 2004/277/ΕΚ, Ευρατόμ, όσον αφορά τους κανόνες εφαρμογής της απόφασης του Συμβουλίου 2007/779/ΕΚ, Ευρατόμ περί κοινοτικού μηχανισμού πολιτικής προστασίας [κοινοποιηθείσα υπό τον αριθμό Ε(2010) 5090] (Κείμενο που παρουσιάζει ενδιαφέρον για τον ΕΟΧ) (2010/481/ΕΕ, Ευρατόμ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη: τη συνθήκη για τη λειτουργία της Ευρωπαϊκής Ένωσης, τη συνθήκη για την ίδρυση της Ευρωπαϊκής Κοινότητας Ατομικής Ενέργειας, την απόφαση 2007/779/ΕΚ, Ευρατόμ του Συμβουλίου, της 8ης Νοεμβρίου 2007, περί κοινοτικού μηχανισμού πολιτικής προστασίας (1), και ιδίως το άρθρο 12, Εκτιμώντας τα ακόλουθα: (1) Η απόφαση 2004/277/ΕΚ, Ευρατόμ της Επιτροπής, της 29ης Δεκεμβρίου 2003, για τη θέσπιση κανόνων εφαρμογής της απόφασης 2001/792/ΕΚ, Ευρατόμ, περί κοινοτικού μηχανισμού για τη διευκόλυνση της ενισχυμένης συνεργασίας στις επεμβάσεις βοήθειας της πολιτικής προστασίας (2) τροποποιήθηκε από την απόφαση 2008/73/ΕΚ, Ευρατόμ της Επιτροπής (3) κατά τρόπον ώστε να ενσωματωθούν οι κανόνες εφαρμογής που αφορούν την ευρωπαϊκή πολιτική προστασία. Οι εν λόγω κανόνες καλύπτουν τα κύρια χαρακτηριστικά των μονάδων πολιτικής προστασίας, όπως τους σκοπούς, τις ικανότητες, τα επιμέρους στοιχεία τους, καθώς και τον χρόνο ανάπτυξης και τη δυνατότητα παραμονής και καθορίζουν τον κατάλληλο βαθμό αυτάρκειας και διαλειτουργικότητας. (2) Οι μονάδες πολιτικής προστασίας που συγκροτούνται από εθνικούς πόρους ενός ή περισσότερων κρατώ μελών σε εθελοντική βάση συμβάλλουν στην ικανότητα ταχείας επέμβασης της πολιτικής προστασίας, για την οποία απηύθυνε έκκληση το Ευρωπαϊκό Συμβούλιο στα συμπεράσματά του της συνεδρίασης της 16ης και 17ης Ιουνίου 2005 και το Ευρωπαϊκό Κοινοβούλιο στο ψήφισμά του της 13ης Ιανουαρίου 2005 σχετικά με την καταστροφή που προκάλεσε το παλιρροϊκό κύμα. Για να είναι οι μονάδες πολιτικής προστασίας ικανές να συμβάλλουν στην επέμβαση σε μείζονες καταστάσεις έκτακτης ανάγκης, τα κύρια χαρακτηριστικά τους πρέπει να ανταποκρίνονται σε ορισμένες γενικές απαιτήσεις. (3) Οι μονάδες πολιτικής προστασίας πρέπει να είναι ικανές να λειτουργούν με αυτάρκεια για δεδομένη χρονική περίοδο. Ως εκ τούτου, είναι αναγκαίο να καθοριστούν γενικές απαιτήσεις αυτάρκειας και, ενδεχομένως, ειδικές απαιτήσεις ανάλογα με τον τύπο της επέμβασης ή της συγκεκριμένης μονάδας. Πρέπει να συνεκτιμώνται οι κοινές πρακτικές στα κράτη μέλη και στους διεθνείς οργανισμούς, όπως είναι οι παρατεταμένες περίοδοι αυτάρκειας για τις μονάδες έρευνας και διάσωσης σε αστικό περιβάλλον ή η κατανομή αρμοδιοτήτων μεταξύ της παρέχουσας και της αιτούσας χώρας όσον αφορά την υποστήριξη της λειτουργίας των μονάδων που διαθέτουν εναέρια μέσα. (4) Απαιτείται η λήψη μέτρων στην Ένωση και σε επίπεδο συμμετεχόντων κρατών, ούτως ώστε να ενισχυθεί η διαλειτουργικότητα των μονάδων πολιτικής προστασίας, ιδίως σε ό,τι αφορά την εκπαίδευση και τις ασκήσεις. (5) Οι πρόσφατες επιχειρήσεις και ασκήσεις πολιτικής προστασίας με ανάπτυξη των μονάδων κατέδειξαν την ανάγκη μερικής τροποποίησης των γενικών απαιτήσεων δύο μονάδων που αναφέρονται στο παράρτημα ΙΙ της απόφασης 2008/73/ΕΚ, και συγκεκριμένα της «εναέριας μονάδας αντιμετώπισης δασικών πυρκαγιών με αεροπλάνα» και της μονάδας «κινητού νοσοκομείου». (6) Οι πρόσφατες επιχειρήσεις πολιτικής προστασίας κατέδειξαν την ανάγκη να προστεθούν και να εφαρμοστούν τέσσερις νέοι τύποι μονάδων πολιτικής προστασίας για να ενισχυθεί η ικανότητα ταχείας επέμβασης της πολιτικής προστασίας, και συγκεκριμένα οι μονάδες «αντιμετώπισης δασικών πυρκαγιών εδάφους», «αντιμετώπισης δασικών πυρκαγιών εδάφους με οχήματα», «συγκράτησης των πλημμυρών» και «διάσωσης πλημμυροπαθών με λέμβους». (7) Η απόφαση 2004/277/ΕΚ, Ευρατόμ θα πρέπει, ως εκ τούτου, να τροποποιηθεί αναλόγως, (8) Οι τροποποιήσεις και η προσθήκη των μονάδων εκείνων που προβλέπονται στο παράρτημα της παρούσας απόφασης είναι σύμφωνες με τη γνώμη της επιτροπής πολιτικής προστασίας, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Το παράρτημα ΙΙ της απόφασης 2004/277/ΕΚ, Ευρατόμ αντικαθίσταται από το παράρτημα της παρούσας απόφασης. Άρθρο 2 Η παρούσα απόφαση απευθύνεται στα κράτη μέλη. Βρυξέλλες, 29 Ιουλίου 2010.

Δημόσια ασφάλεια


ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 1241/2010 ΤΟΥ ΣΥΜΒΟΥΛΊΟΥ της 20ής Δεκεμβρίου 2010 για την τροποποίηση του κανονισμού (ΕΚ) αριθ. 452/2007 για την επιβολή οριστικού δασμού αντιντάμπινγκ στις εισαγωγές σανίδων σιδερώματος, καταγωγής, μεταξύ άλλων, Λαϊκής Δημοκρατίας της Κίνας ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη τη συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 1515/2001 του Συμβουλίου, της 23ης Ιουλίου 2001, για τα μέτρα που μπορεί να λάβει η Κοινότητα μετά από έκθεση που εγκρίνει το Όργανο Επίλυσης Διαφορών του ΠΟΕ σχετικά με μέτρα αντιντάμπινγκ και αντεπιδοτήσεων (1), και ιδίως το άρθρο 2 παράγραφος 1, Έχοντας υπόψη την πρόταση που υπέβαλε η Ευρωπαϊκή Επιτροπή κατόπιν διαβουλεύσεων με τη συμβουλευτική επιτροπή, Εκτιμώντας τα ακόλουθα: Α. ΔΙΑΔΙΚΑΣΙΑ 1. Ισχύοντα μέτρα (1) Ύστερα από την έρευνα αντιντάμπινγκ σχετικά με τις εισαγωγές σανίδων σιδερώματος καταγωγής Λαϊκής Δημοκρατίας της Κίνας («ΛΔΚ») και Ουκρανίας («η πρώτη έρευνα»), επιβλήθηκαν μέτρα αντιντάμπινγκ με τον κανονισμό (ΕΚ) αριθ. 452/2007 του Συμβουλίου της 23ης Απριλίου 2007 (2). Ο εν λόγω κανονισμός άρχισε να ισχύει στις 27 Απριλίου 2007. (2) Υπενθυμίζεται ότι ο συντελεστής του οριστικού δασμού αντιντάμπινγκ που επιβλήθηκε στις σανίδες σιδερώματος που κατασκευάζει ο κινέζος παραγωγός εξαγωγέας Since Hardware (Guangzhou) Co., Ltd. («Since Hardware») ήταν 0 % ενώ κυμάνθηκε μεταξύ 18,1 % και 38,1 % για άλλους κινέζους παραγωγούς εξαγωγείς. Ύστερα από μεταγενέστερη ενδιάμεση επανεξέταση, αυτοί οι δασμοί αυξήθηκαν μέχρι 42,3 % με τον εκτελεστικό κανονισμό (ΕΕ) αριθ. 270/2010 του Συμβουλίου, της 29ης Μαρτίου 2010, σχετικά με την τροποποίηση του κανονισμού (ΕΚ) αριθ. 452/2007 (3). 2. Έναρξη της τρέχουσας διαδικασίας (3) Στις 2 Οκτωβρίου 2009, η Επιτροπή ανήγγειλε, με ανακοίνωση που δημοσιεύθηκε στην Επίσημη Εφημερίδα της Ευρωπαϊκής Ένωσης (4) («ανακοίνωση για την έναρξη διαδικασίας»), η έναρξη έρευνας αντιντάμπινγκ σύμφωνα με το άρθρο 5 του κανονισμού (ΕΚ) αριθ. 1225/2009 του Συμβουλίου, της 30ής Νοεμβρίου 2009, σχετικά με την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας (5) («ο βασικός κανονισμός») σχετικά με τις εισαγωγές σανίδων σιδερώματος καταγωγής ΛΔΚ, που περιορίζεται στην Since Hardware. Στην ανακοίνωση για την έναρξη διαδικασίας, η Επιτροπή ανήγγειλε επίσης την έναρξη επανεξέτασης σύμφωνα με το άρθρο 2 παράγραφος 3 του κανονισμού (ΕΚ) αριθ. 1515/2001 προκειμένου να επιτρέψει κάθε απαραίτητη τροποποίηση του κανονισμού (ΕΚ) αριθ. 452/2007 λαμβάνοντας υπόψη την έκθεση του δευτεροβάθμιου δικαιοδοτικού οργάνου του ΠΟΕ με τίτλο «Μεξικό-Οριστικά Μέτρα αντιντάμπινγκ για το Βόειο Κρέας και το Ρύζι» (ΑΒ-2005-6) (6). Αυτή η έκθεση ορίζει στις παραγράφους 305 και 306 ότι ένας παραγωγός εξαγωγέας που δεν διαπιστώθηκε ότι ασκεί πρακτική ντάμπινγκ στην αρχική έρευνα πρέπει να εξαιρεθεί από το πεδίο του οριστικού μέτρου που επιβάλλεται ως αποτέλεσμα μιας τέτοιας έρευνας και δεν μπορεί να υποβληθεί σε διοικητική επανεξέταση ούτε σε επανεξέταση κατόπιν μεταβολής συνθηκών. 3. Αποκλεισμός της Since Hardware από το οριστικό μέτρο αντιντάμπινγκ που επιβλήθηκε με τον κανονισμό (ΕΚ) αριθ. 452/2007 (4) Επειδή θα πρέπει να αποκλειστεί η Since Hardware από το οριστικό μέτρο αντιντάμπινγκ που επιβλήθηκε με τον κανονισμό (ΕΚ) αριθ. 452/2007, ώστε να μην εμπίπτει η Since Hardware σε δύο κανονισμούς αντιντάμπινγκ ταυτόχρονα, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Ο κανονισμός (ΕΕ) αριθ. 452/2007 τροποποιείται ως εξής: Στο άρθρο 1 παράγραφος 2, στον πίνακα, η καταχώριση που αφορά την Since Hardware (Guangzhou) Co., Ltd διαγράφεται και η καταχώριση «Όλες οι άλλες εταιρείες» αντικαθίσταται με την καταχώριση «Όλες οι άλλες εταιρείες [εκτός από την Since Hardware (Guangzhou) Co., Ltd., Guangzhou - πρόσθετος κωδικός TARIC A784]». Άρθρο 2 Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 20 Δεκεμβρίου 2010.

Εμπορικές πράξεις

Εμπορική νομοθεσία